10 wenke vir ouers van begaafde kinders | Maroela Media
Argieffoto (Foto: nightowl, Pixabay)
Dit gebeur dat ouers êrens langs die pad besef hulle kind is besonders begaafd in 'n spesifieke aktiwiteit. Enige ouer se wens sal dan wees om hierdie kind te help om hulle potensiaal te bereik. Dit word soms problematies omdat 'n kind nie noodwendig al reg is vir die spesialisering nie. Of meestal nog net nie volkome ontwikkel het in ander areas van hulle lewe nie. Om so 'n kind 'n regverdige kans te gee op sukses, geluk en gesondheid, is daar 'n paar goed wat mens in ag kan neem.
Eerstens, onthou dat die kind nie moet presteer ten koste van hulle eie emosionele ontwikkeling nie. Maak seker dat hulle nog steeds gepaste ervarings het vir iemand van hulle ouderdom. Vriende speel veral hier 'n belangrike rol. Hulle moet êrens die kans hê om net kind te wees. Veral as hulle op 'n ander plek baie druk ervaar. Moet hulle nie oorbeskerm nie.
Dus, dieselfde reëls en waardes geld vir hulle as vir die ander kinders in die huishouding. Spesiale toegewings gaan natuurlik hier en daar gemaak word, maar meestal is dit belangrik om hulle voor te berei vir die wêreld daarbuite waar hulle nie gaan kan aandring op spesiale behandeling nie.
Ondersteun hulle passie en belangstelling. Dis belangrik vir hulle. Moet nie afkeurend daarna verwys nie; hierdie is iets wat hulle na aan die hart lê en jou houding teenoor dit kan ervaar word as 'n algemene houding teenoor hulle as mense.
Ongeag wat hulle eendag gaan doen is dit belangrik dat hulle moet leer hoe om teleurstellings en mislukking te hanteer. Berei hulle voor vir wanneer dit dalk gebeur. Help hulle daardeur as dit wel gebeur. Dis deel van die gegewe en nodig as hulle nog meer wil presteer. Hul reaksie daarop is rigtinggewend.
Kweek 'n gesonde selfvertroue by hulle wat nie net gekoppel is aan prestasie en erkenning nie. Hul identiteit moet nie opgevang wees in hierdie spesifieke aktiwiteit nie. 'n Volronde mens gaan ander invloede hê wat hulle selfbeeld beïnvloed. Dit sal veral help met bogenoemde teleurstellings.
Hier is balans nodig. Hulle moet nie gevrywaar word van huishoudelike pligte of gesinsrituele nie. Dit moet hulle voorsien van vaardighede en insigte wat hulle gaan help om begaafd te wees in 'n wêreld wat nie noodwendig ingerig is vir hulle nie.
Druk en spanning is normaal. Maar sonder voldoende ontspanning raak dit gevaarlik. Maak seker daar is tyd en ruimte daarvoor om soms net niks te doen nie of net lekker tye te hê. Hierdie kinders is soms obsessief oor iets spesifiek en kan nog nie die groter prentjie sien nie. Tot hulle dit kan doen, moet mens goed vir hulle inbou waar hulle soms net kan ontspan.
Dis ongelooflik as iemand wel begaafd is en baie belangstel in iets. Gee hulle soveel as moontlik blootstelling. Maak hulle wêreld vir hulle oop. Die internet help natuurlik baie daarmee, maar stel hulle bekend aan materiaal of mense wat verwant is aan hulle belangstelling.
Dis soms so dat 'n kind uiters begaafd is, maar dit nie hulle belangstelling is nie. Ons moet kan onderskei tussen wat hulle kan doen en wil doen. Asook wat ons wil hê hulle moet doen. Dis 'n deurlopende gesprek. Soms verander belangstellings. Soms verander passies. Wees oop daarvoor dat dit nie noodwendig hulle loopbaan gaan word nie.
Ondersteuning bly dus 'n wonderlike riglyn. As hulle omdraai, moet hulle weet jy gaan daar wees vir hulle.
Alle ma 's dink hul kinders is geniaal
Hoe weet n mens watter kind is begaafd
Op watter manier is enige iets in hierdie artikel anders as vir enige kind? Ouers moet intiem etrokke wees by al hulle kinders.